A századot az ausztriai Straßhofban állították fel. Kiképzés után, 1917. július 18-án az olasz frontra, Haidenschaftba küldték. Néhány nappal később, július 25-én végrehajtották a légierő reformját és az egységet vadászszázaddá ("Jagdflieger-Kompanie 55", Flik 55J) minősítették. Az év végén a 2. Isonzó-hadsereg keretében vett részt a caporettói áttörésben, 1918 nyarán pedig a 11. hadsereg részeként harcolt a Piave-offenzívában. Bázisa Perginében volt.